CELEX: 62021TN0427
Language: sk
Date: 2021-07-13 00:00:00
Title: Vec T-427/21: Žaloba podaná 13. júla 2021 – Trasta Komercbanka/ECB

8.11.2021   
            
            
               SK
            
            
               Úradný vestník Európskej únie
            
            
               C 452/41
            
         
      Žaloba podaná 13. júla 2021 – Trasta Komercbanka/ECB
      (Vec T-427/21)
      (2021/C 452/52)
      Jazyk konania: angličtina
      
         Účastníci konania
      
      
         Žalobkyňa: Trasta Komercbanka AS (Riga, Lotyšsko) (v zastúpení: O. Behrends, advokát)
      
         Žalovaná: Európska centrálna banka
      
         Návrhy
      
      Žalobca navrhuje, aby Všeobecný súd:
      
                  —
               
               
                  uložil žalovanej povinnosť zaplatiť peňažnú náhradu vo vzťahu k ujme, ktorú žalobca utrpel v dôsledku rozhodnutia žalovanej o odňatí žalobcovej koncesie dňa 11. júla 2016 (oznámeného žalobcovi 13. júla 2016),
               
            
                  —
               
               
                  určil, že materiálna ujma dosahuje prinajmenšom 162 miliónov eur spolu s kompenzačnými úrokmi od 11. júla 2016 až do vyhlásenia rozsudku v tejto veci a spolu s úrokmi z omeškania od dátumu vyhlásenia rozsudku do zaplatenia tejto sumy v celom rozsahu a
               
            
                  —
               
               
                  uložil žalovanej povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobca uvádza šesť žalobných dôvodov.
      
                  1.
               
               
                  Prvý žalobný dôvod je založený na tom, že žalovaná riadne neoznámia odňatie koncesie povereným žalobcovým zástupcom.
               
            
                  2.
               
               
                  Druhý žalobný dôvod je založený na tom, že konania vedúceho k odňatiu koncesie sa nezúčastnil riadny zástupca žalobcu.
               
            
                  3.
               
               
                  Tretí žalobný dôvod je založený na tom, že rozhodnutie o odňatí koncesie obsahuje množstvo iných vážnych procesných nezrovnalostí.
               
            
                  4.
               
               
                  Štvrtý žalobný dôvod je založený na tom, že žalovaná pri vydaní rozhodnutia o odňatí koncesie konala nad rámec svojich právomocí, a to najmä vo vzťahu k legalizácii príjmov z trestnej činnosti a výkonu vnútroštátneho práva.
               
            
                  5.
               
               
                  Piaty žalobný dôvod je založený na tom, že žalovaná nesprávne posúdila dôvody odňatia koncesie a v tejto súvislosti poskytla nedostatočné odôvodnenie.
               
            
                  6.
               
               
                  Šiesty žalobný dôvod je založený na tom, že protiprávne konanie žalovanej žalobcovi spôsobilo značnú ujmu vrátane ujmy vyplývajúcej zo žalobcovej likvidácie.